text: Køretøj nummer 150 millioner var fra Kruså
  26 maj 2014 kl. 18.35
  I dag kørte en lastbil fra Kruså som køretøj nummer 150 millioner over Storebæltsbroen.
  Det var Nora og Henning Larsen fra Henning Larsen Kranservice i Kruså, der kørte over broen på det rigtige tidspunkt.
  Transportminister Magnus Heunicke overrakte blomster, ti ture til broen og en invitation fra A/S Storebælt til et senere besøg i en af Storebæltsbroens 254 meter høje pyloner.
  - Storebæltsbroen har vist sig at være en kæmpe succes. Det stod langtfra klart, da der tilbage i 80'erne var en meget ophedet debat om en fast forbindelse. Men modige politikere, danske ingeniører og tusindvis af medarbejdere over og under Storebælt stod fast og kæmpede for at fuldføre det, de inderst inde brændte for. Det kan vi stadig lære af, siger transportminister Magnus Heunicke.
  Biltrafikken over Storebælt er næsten firedoblet siden færgernes tid. 
  I 1997 blev der i gennemsnit sejlet 8.300 køretøjer over Storebælt hvert døgn. I 2013 var den gennemsnitlige døgntrafik på Storebæltsbroen ca. 30.000 køretøjer.
  Broen blev åbnet i 1998.
  